
1. november 2017

PÅ UTKIKK ETTER EN KONE

Velstående ungkar, 34 år gammel, på utkikk etter en kone. Aldri gift, ingen barn. Trenger en partner som kan delta på arrangementer rundt om i verden. Må være villig til å flytte til Copper Ridge i Oregon. Frynsegoder inkluderer: reiser, godtgjørelse, bolig i hjem verdt flere millioner dollar.

5. november 2017

PÅ UTKIKK ETTER EN UEGNET KONE

Velstående og irritert ungkar, 34 år gammel, på utkikk etter en kvinne som kan late som om hun er forlovet med meg for å lære den geskjeftige faren min en lekse. Trenger en partner som er litt skarp i kantene. Må være villig til å komme til Copper Ridge i Oregon i minst tretti dager. Sjenerøs kompensasjon tilbys.

«Nei. Du trenger ikke sende bilder.»

Joshua Grayson så ut vinduet på hjemmekontoret sitt uten å føle roen han burde føle.

Han hadde flyttet tilbake til Copper Ridge fra Seattle for et halvt år siden og hadde med glede byttet ut den menneskeskapte, rektangulære skylinen med fjellenes naturlige kurver.

Kanskje ikke den beste holdningen for noen som jobbet på et arkitektkontor å ha, men han brukte arbeidstiden på forretninger. Tall. Svart på hvitt og fokus på bunnlinjen. Det var noe med å se ut på fjellene som vekket ham til live igjen.

Det, og det å sette seg på hesteryggen. Å ri fra den ene enden av eiendommen til den andre mens vinden blokkerte alle andre lyder enn hovslagene mot bakken.

Akkurat nå tvilte han på at det fantes noe som ville redusere anspentheten etter å ha håndtert ettervirkningene av farens latterlige annonse. Nok et forsøk på å få Joshua til å leve det livet faren ville at han skulle leve.

Det eneste livet faren anså som vellykket: et liv med kone og barn.

Han kunne ikke forstå hvorfor Joshua ikke ville ha det samme.

Nei, den typen liv var for en annen mann, med en annen fortid og en annen fremtid. Det var ikke noe for Joshua. Og det var derfor han skulle gi faren en lærepenge.

Men ikke med Brindy, som ville sende ham selfies «uten filter».

«Men i annonsen din sto det …»

«Det», sa han, «var ikke min annonse. Farvel.»

Han var ikke ansvarlig for annonsen som søkte etter en kone til døden skilte dem ad. Men den om en upassende, midlertidig kone? Ja, den annonsen var hans.

Han var ferdig med farens intriger, samme hvor velmenende de var. Han var lei av å snuble over døtrene til «gamle venner» på familiesammenkomster. Lei av å unngå kvinner som var blitt satt på sporet hans, som hunder på revejakt.

Han skulle vinne spillet. En gang for alle. Og kvinnen han håpet skulle bli trumfkort hans, var allerede på vei.

Den første som svarte på motannonsen – Danielle Kelly – var tjueto år gammel, noe som passet ham utmerket. Faren ville synes at hun var for ung, og ærlig talt syntes Joshua det samme. Men jo fortere han fikk denne farsen overstått, desto fortere kunne han gå tilbake til sitt virkelige liv.

Det ringte på døren, og han reiste seg opp. Hun var her. Og hun var – han sjekket klokken – sent ute.

Et skjevt smil krummet leppene hans.

Perfekt.

Han tok trappen to trinn i slengen. Han var utålmodig etter å møte den midlertidige bruden sin. Utålmodig etter å sette planen i gang slik at den kunne avsluttes.

Han gikk bort til døren og rev den opp. Og stivnet.

Kvinnen som sto utenfor, var liten. Og ung, akkurat som han hadde forventet, men … Hun hadde ikke sminket seg, noe som fikk henne til å se ut som en fordømt tenåring. Ansiktstrekkene var sarte og spisse, og det mørkebrune håret hang slapt under en slitt lue som så ut som om den var i ferd med å rakne der den satt på hodet hennes.

Han rakk ikke å dvele ved resten av detaljen før han ble stanset, ja, nærmest immobilisert, av den lille bunten i armene hennes.

En baby.

Hans kommende brud hadde kommet med en baby.

Helvete heller.

Hun håpet virkelig at han ikke var en seriemorder. Eller håpet var et blodfattig ord for det hun følte, spesielt siden det var en velbegrunnet bekymring.

Hva slags idiot satte inn en annonse i avisen for å lete etter en midlertidig kone?

Men kanskje det største spørsmålet var: Hva slags idiot svarte på en slik annonse?

Denne idioten, tydeligvis.

Det tok Danielle et øyeblikk å innse at hun stirret rett på et bredt, muskuløst mannebryst. Hun måtte løfte hodet litt for å se ansiktet hans. Han var bare så … høy. Og kjekk.

Og hun var forvirret.

Hun hadde ikke forestilt seg at en mann som satte inn en annonse for å finne en falsk forlovede, kunne være så attraktiv. Enda et blodfattig ord. Attraktiv. Denne mannen var ikke bare attraktiv …

Han var … Vel, han var uvirkelig.

Bredskuldret, muskuløs, med skjeggstubber på den firkantede kjeven som ga en røffhet til trekk som ellers kunne ha blitt ansett som pene.

«Ikke si at du er Danielle Kelly», sa han og la armene i kors over det tidligere nevnte brede brystet.

«Det er meg. Ventet du noen andre? Kanskje du gjør det. Jeg er nok ikke den eneste som svarte på annonsen din, selv om den var merkelig. Kompensasjonen du nevnte var i alle fall fristende. Men i fremtiden burde du kanskje sørge for å ha litt mer avstand mellom avtalene dine.»

«Du har en baby.» Han påpekte det åpenbare.

Danielle så ned på bylten hun holdt i armene. «Ja.»

«Det nevnte du ikke i e-postkorrespondansen vår.»

«Nei, selvfølgelig ikke. Jeg trodde det ville gjøre det for lett for deg å avvise meg.»

Han lo litt motvillig, og en muskel i kjeven hans rykket til. «Det har du rett i.»

«Men nå er jeg her. Og jeg har ikke bensinpenger til å komme meg hjem igjen. Dessuten sa du at du ville ha uegnet.» Hun slo ut den ene armen, mens hun holdt Riley i den andre. «Jeg vil si at jeg er temmelig uegnet.»

Hun krummet tærne i støvlene og kjente en av dem stikke ut av et hull i sokken. Hun rynket pannen. «Uansett. Jeg tenkte at jeg ville fremstå som en upassende forlovede for en forretningsmann som deg. Er du ikke enig?»

Han strammet leppene enda mer. «Barnet.»

«Ja?»

«Forventer du at det skal bo her?»

Hun ga fra seg en oppgitt lyd. «Nei. Jeg forventer at han skal bo i bilen mens jeg fester i det fancy huset ditt.»

«Et barn var ikke en del av avtalen.»

«Hvorfor bryr du deg? I e-posten din sto det at dette bare skal vare til over julen. Bare se for deg at du forteller faren din at du skal gifte deg med hipstersøppel fra Portland, og at hun har et barn på slep? Det kommer til å bli utrolig pinlig, men til syvende og sist ganske morsomt.»

«Kom inn», sa han uten å endre ansiktsuttrykk og tok et steg til siden for å slippe henne inn i det praktfulle hjemmet sitt.

Hun knuget Riley enda tettere til brystet da hun kom inn i et inngangsparti med en vindusvegg med en fantastisk utsikt mot fjellene. Hun så ned og tok et overrasket skritt til siden da hun innså at hun sto på glass, og at det under glasset var en liten, sakterennende bekk. Forbløffende klar med synlige steiner under vannoverflaten. Og fisk.

Hun så opp og så at han stirret på henne. «Designet av søsteren min», sa han. «Hun er en av de mest ettertraktede arkitektene for tiden. Utrolig, med tanke på at hun bare er i begynnelsen av tjueårene.»

Noe hun ikke kunne sette ord på begynte å krible huden på henne. Hun kunne ikke forestille seg å være så vellykket i så ung alder. Joshua og søsteren hans måtte ha vokst opp i et pengesterkt hjem for å kunne bygge noe slikt.

Danielle var i begynnelsen av tjueårene og hadde ikke engang en brukskonto, langt mindre en vellykket karriere.

Men det måtte hun endre på. For Rileys skyld.

Det var tross alt derfor hun var her.

Ingenting annet kunne ha fått henne til å svare på annonsen. Hun hadde levd i fattigdom hele livet, men Riley fortjente mer. Han fortjente stabilitet. Og han fortjente absolutt ikke å havne i fosterhjem bare fordi hun ikke klarte å ta seg sammen.

«Så», sa hun og gikk forsiktig ned fra glassflisene. «Fortell meg mer om denne situasjonen og nøyaktig hva du forventer.»

Hun ville at han skulle fortelle alt, ville høre alle vilkårene og betingelsene han ikke hadde delt da de utvekslet e-poster. Hun var forberedt på å dra hvis det var noe hun ikke kunne håndtere. Og hvis han ikke var villig til å godta et nei? Vel, da hadde hun en kniv i støvelen.

«Faren min satte inn en annonse i en landsdekkende avis om at jeg var på utkikk etter en kone. Du kan tenke deg hvor overrasket jeg ble da jeg begynte å få svar før jeg i det hele tatt hadde sett annonsen. Pappa er velmenende, og han er villig til å gjøre alt for å gjøre livet bedre for barna sine. Men det han ser på som fullkommenhet, innebærer kun én ting. Han tror ikke at alt dette kan gjøre meg lykkelig.» Joshua så opp og gestikulerte mot det vakre huset og utsikten rundt dem. «Han tar feil. Men han godtar ikke et nei, og jeg vil gi ham en lærepenge.»

«Ved å få ham til å tro at han har vunnet?»

«På en måte. Det er der du kommer inn i bildet. Som jeg sa, så kan han bare se ting fra sitt eget perspektiv. Han vil at jeg skal finne meg en tradisjonell kvinne, én som er myk og føyelig.» Han så på henne. «Jeg kan ikke tenke meg at du er noen av delene.»

«Ikke akkurat.» Livet hun hadde levd hadde ikke rom for mykhet.

«Og du har rett. Han kommer ikke til å elske at du har et barn. Han kommer nok til å tro at du er en gulljeger.»

«Jeg er en gulljeger», sa hun. «Hvis du ikke tilbød penger, ville jeg ikke vært her. Jeg trenger penger, Mr. Grayson, ikke en forlovede.»

«Kall meg Joshua», sa han. «Bli med meg.»

Hun fulgte etter ham gjennom stuen og inn på kjøkkenet.

Kjøkkenet fikk henne til å måpe. Alt var så skinnende blankt. Rustfritt stål omgitt av treverk. En merkelig blanding av moderne og rustikt som så ut til å fungere.

«Du skal bo her så lenge avtalen vår varer. Du blir med meg på familiesammenkomster og jobbarrangementer.»

«Er du ikke redd for at jeg ikke skal passe inn i jobbsammenhengen din også?»

«Egentlig ikke. Folk som gjør forretninger med oss, er fascinert av det utradisjonelle. Som jeg nevnte tidligere, er søsteren min, Faith, en pioner innen sitt felt.»

«Flott», sa Danielle og ga ham en tommel opp. «Jeg er glad for at jeg kan være en utradisjonell ressurs for deg.»

«Jeg er ikke så interessert i om du er glad for å gjøre det eller ikke. Jeg betaler deg jo.»

Hun rynket pannen. «Vel, jeg vil ikke være misfornøyd. Det er den andre tingen. Vi må diskutere … vilkår og sånt. Jeg vet ikke hva du tror du skal få ut av dette, men jeg er ikke her for å ha sex med deg. Jeg er bare her for å late som om jeg er forloveden din. Som du skrev i annonsen.»

Ansiktsuttrykket hans var så foraktfullt at det nesten var morsomt. Nesten. «Jeg tror jeg kan kontrollere meg selv, Ms. Kelly.»

«Hvis jeg skal kalle deg Joshua, kan du kalle meg Danielle», sa hun.

«Det er notert.»

Måten han sa det på, fikk henne til å tro at han ikke nødvendigvis kom til å etterkomme ønskene hennes bare fordi hun hadde gitt dem til kjenne. Han var vanskelig. Ikke rart at han ikke kjente noen som var villig til å gifte seg med ham. Hun burde ha skjønt at det var noe galt med ham. Fordi han var rik og nesten motbydelig kjekk. Faren burde ikke ha trengt å sette inn en annonse for å finne en kvinne til ham.

Han burde kunne knipse med fingrene og få dem til å komme løpende.

Det fikk henne til å skjelve av uro. Ja, kanskje hun burde lytte til de skjelvingene … Men kompensasjonen. Hun trengte kompensasjonen.

«Hva skal jeg gjøre … med resten av tiden min?»

«Være her», sa han, som om det var det mest opplagte i verden. Som om tanken på at hun skulle råtne bort her oppe i herskapshuset hans ikke var merkelig i det hele tatt. «Og du har den babyen. Jeg antar at den tar mye av tiden din?»

«Han. Riley. Og ja, han tar opp mye tid. Han er en baby. Det er liksom greia deres.» Han svarte ikke på det.

«Jeg har merkelige arbeidstider», sa han. «Jeg jobber med firmaer i utlandet og må være tilgjengelig for å snakke med dem på telefonen, noe som betyr at jeg bare sover et par timer om gangen. Jeg tilbringer også mye tid utendørs.»

Når hun så på ham, ga det siste utsagnet mening. Ja, han så ut som en typisk forretningsmann, men han gikk i T-skjorte og jeans. Han var også i en fysisk form som ikke så ut som om den kom fra et treningssenter.

«Hva er haken?» spurte hun.

Ingenting i livet var så enkelt, det visste hun med sikkerhet. Hun ventet på at det verste skulle skje. Ventet på at han skulle ta henne med ned i kjelleren og vise henne torturkammeret sitt.

«Det er ingen haker. Det er dette som skjer når en mann med pervers humor og for mye penger bestemmer seg for å gi faren sin en lærepenge.»

«Så jeg skal altså bo i dette vakre huset, møte familien din, oppføre meg avskyelig og få betalt?»

«Det er avtalen, Ms. Kelly.»

«Hva om jeg stjeler sølvtøyet ditt?»

Han humret. «Da vinner jeg fortsatt. Hvis du stikker av midt på natten, får du ikke pengene dine, og jeg vil å kunne si til faren min at jeg på grunn av annonsen hans endte opp med en svindler og fikk hjertet mitt knust.»

Han hadde virkelig tenkt på alt. Hun antok at det var en grunn til at han hadde suksess.

«Så … skal vi gjøre dette?»

«Det er noen dokumenter som du må skrive under på, men ja.»

Han stakk hånden ned i jeanslommen og trakk ut en liten fløyelseske. Han åpnet den og avslørte en diamantring som var så vakker og stor at det grenset til uanstendig.

Nå var øyeblikket her. Det øyeblikket da han skulle si at han faktisk trengte at hun skulle vandre rundt utkledd som en teddybjørn eller noe sånt.

Men det øyeblikket kom heller ikke. I stedet tok han ringen ut av esken og rakte ut hånden. «Gi meg hånden din.»

Hun adlød før hun hadde gitt kroppen sin tillatelse til å gjøre det. Hun visste ikke hva hun forventet. At han skulle gå ned på kne? At han skulle skyve ringen på ringfingeren hennes? Han gjorde ingen av delene. I stedet slapp han ringen ned i håndflaten hennes.

Hun krøllet fingrene rundt den, og det gikk et elektrisk støt gjennom systemet hennes da hun innså at hun sannsynligvis holdt mer penger i hånden nå enn hun ville tjene i løpet av livet.

Vel, nei, det var ikke sant. For hun skulle tjene nok penger i løpet av den neste måneden til å ta vare på seg selv og Riley for alltid. Nok til å sørge for at hun fikk permanent foreldrerett over ham.

Livet hennes hadde vært vanskelig, fylt av konstant flytting og stadig flere motbydelige onkler som moren hadde brakt inn og ut av livet deres. Av sult, kulde, frykt, usikkerhet …

Hun skulle ikke la Riley lide samme skjebne. Nei, hun skulle sørge for at halvbroren hennes var trygg. Denne avtalen, selv om Joshua til syvende og sist ville at hun skulle gå rundt kledd som en sexy teddybjørn, var en liten pris å betale for Rileys fremtid.

Da Joshua fulgte Danielle bortover gangen, angret han på at han ikke hadde en hushjelp som bodde der. En eldre, britisk kvinne ville kommet godt med nå. Hun ville sikkert synes at Danielle og babyen hennes var helt herlige. Det gjorde ikke han.

Nei, han følte seg tvert imot invadert. Og det var dumt, for han hadde sagt ja til dette. Skjønt, han hadde bare sagt ja til det etter at han hadde sett farens annonse. Etter at han hadde bestemt seg for at mannen måtte få seg en lærepenge i å blande seg inn i Joshuas liv en gang for alle.

Det spilte ingen rolle at faren var bløthjertet, eller at han mente det godt. Nei, det som betydde noe, var det faktum at Joshua var lei av å bli mast på hver eneste gang familien var samlet som om når han hadde tenkt å stifte sin egen familie.

Det kom ikke til å skje.

En gang hadde han trodd at det var fremtiden hans, og han hadde gledet seg til det. Men de som sa at det var bedre å ha elsket og tapt enn aldri å ha elsket i det hele tatt, hadde åpenbart ikke forårsaket tapet.

Nå var han lykkelig nok alene. Og når han ikke ville være alene, ringte han til en kvinne og ba henne komme og tilbringe noen timer i sengen hans. Kjærlighet sto ikke på agendaen hans.

«Dette er et stort hus», sa hun.

Danielle hørtes litt fordømmende ut, noe som virket feil, alt tatt i betraktning.

«Ja, det er det.»

«Hvorfor det? Du bor her alene, ikke sant?»

«Fordi størrelse betyr noe», sa han, og ignorerte klynkingen fra babyen i armene hennes.

«Akkurat», sa hun tørt. «Jeg har bodd i bygårder som var mindre enn dette huset.»

Han stanset og snudde seg mot henne. «Er det meningen at jeg skal føle noe om det? Synes synd på deg? Få dårlig samvittighet for at jeg bor i et stort hus? For tro meg, jeg hadde en ydmyk start. Jeg har valgt å leve et annet liv enn foreldrene mine. Fordi jeg kan. Fordi jeg har fortjent det.»

«Å, jeg forstår. I så fall har jeg vel fortjent vanskelighetene mine.»

«Jeg vet ikke noe om livet ditt, Danielle. Og enda viktigere: Jeg vil ikke vite det.» Han innså at det var første gang han hadde brukt fornavnet hennes.

«Flott. Det samme gjelder meg. Bortsett fra at jeg kommer til å bo i huset ditt, så jeg kommer til å … utlede noen ting om livet ditt, noe som kan føre til samtaler som denne. Og hvis du har tenkt å anta ting om meg, bør du være forberedt på at jeg kommer til å svare med samme mynt.»

«Det trenger jeg slett ikke. Slik jeg ser det, er det jeg som er arbeidsgiver, og du er arbeidstaker. Det betyr at hvis jeg vil fortelle deg om de følelsesmessige arrene fra barndommen min, er det best at du lener deg tilbake og lytter. Hvis jeg derimot ikke ønsker å høre om dine arr, trenger jeg ikke å gjøre det. Alt jeg trenger å gjøre, er å kaste penger etter deg til du slutter å snakke.»

«Jøss. Det er seriøst jobbtilbudet jeg har ventet på hele livet. Jeg er ganske god til å snakke, og jeg er ikke så flink til å holde kjeft. Det betyr at jeg vil få penger kastet etter meg i lang, lang tid.»

«Ikke test meg, Ms. Kelly», sa han og gikk tilbake til etternavnet hennes, for han ville virkelig ikke vite noe om barndommen hennes eller hva som hadde brakt henne hit. Han ville ikke lure på fortiden hennes. Han ville ikke lure på voksenlivet hennes heller. Hvem faren til barnet hennes var. Hva slags situasjon hun var i. Det var ikke hans sak, og han brydde seg ikke.

«Ikke test meg, Ms. Kelly», gjentok hun og hermet etter tonen hans.

«Virkelig?» spurte han.

«Hva? Du kan ikke forvente at du kan oppføre deg som en så stor drittsekk uten å bli kjeftet på.»

«Jeg forventer at jeg kan gjøre hva jeg vil siden jeg betaler deg for å være her.»

«Du vil vel ikke at jeg skal kle meg ut som en teddybjørn og støvsuge?»

«Hva?»

Hun flyttet litt på seg. «Det er noen som liker det. De liker kosedyr. Eller rettere sagt, de liker folk som er utkledd som kosedyr.»

«Det gjør ikke jeg.»

«Det er en lettelse.»

«Jeg liker kvinner», sa han. «Utkledd som kvinner. Eller rettere sagt, avkledd.»

«Jeg dømmer ikke. Faren din satte inn en avisannonse av en grunn. Han vil åpenbart at du skal gifte deg.»

«Ja, men han forstår ikke at ikke alle trenger å leve det samme livet som han gjør. Han var lykkelig med en familie og et gårdshus. Men ingen av oss andre føler det slik, og det er ikke noe galt i det.»

«Så ingen av dere er gift?»

«En av oss er det. Den eneste broren som faktisk ville ha et gårdshus.» Han gikk videre til han kom til en dør i enden av gangen som han stanset opp utenfor.

«Er det her?» spurte hun.

«Ja», sa han og dyttet døren opp.

Da hun så inn på soverommet, fikk hun hakeslipp, og Joshua kunne ikke nekte for at han følte en viss tilfredsstillelse over reaksjonen hennes. Hun så … Vel, hun så forbløffet ut. Som om hun sto foran et stort kunstverk bortsett fra at det bare var et soverom. Men et ganske storslått ett, det måtte han innrømme.

Den store sengen var laget av naturlige, vridde trebiter med polerte bærebjelker som gikk fra gulv til tak og beholdt den naturlige formen de hadde hatt i skogen, men som glødet av beisen som var blitt påført dem. Sengen fikk hele rommet til å se ut som en magisk skog. Litt for fantasifullt etter hans smak, men Danielle var tydelig fortryllet.

Og det burde han ikke bry seg om.

«Jeg har definitivt bodd i leiligheter som har vært mindre enn dette rommet», sa hun, la begge armene rundt babyen og snudde seg rundt.

«Har du noen vesker i bilen som jeg kan hente for deg?»

Hun så oppriktig forbløffet ut. «Du trenger ikke å hente noe for meg.»

Det slo ham at hun trodde han var hyggelig. Han syntes ikke tilbudet var spesielt snilt. Det var bare det faren hans hadde innprentet i ham fra han var liten. Hvis en kvinne hadde noe tungt å transportere, var du ingen mann hvis du ikke tilbød deg å gjøre det for henne.

«Jeg har ikke noe imot det.»

«Det er bare én bag», sa hun.

Det sjokkerte ham. Hun var en kvinne. En kvinne med en baby. Han var ganske sikker på at de fleste mødre reiste med nok bagasje til å fylle en campingvogn. «Bare én bag?»

«Ja», svarte hun. «Bagasje er en helt annen sak. Men når det gjelder bager, så ja, vi pakker lett.»

«La meg hente den.» Han snudde seg og gikk ut av rommet, frustrert da han hørte skrittene hennes bak seg. «Jeg sa at jeg skulle hente den.»

«Det trenger du ikke», sa hun og fulgte etter ham ned trappen mot inngangsdøren.

«Bilen min er låst», la hun til, og han ignorerte henne mens han fortsatte å gå mot det rustne, rødbrune monstrumet som sto parkert utenfor.

Han stakk hodet inn i baksetet og fikk øye på en slitt dyffelbag, som måtte være den hun snakket om. Stoffstroppen var sliten, og han hadde en følelse av at den hadde vært pudderblå. Glidelåsen var ødelagt, og det var fire sikkerhetsnåler som holdt innholdet på plass. Alt i alt så den fullstendig upraktisk ut.

«Tøm denne i kveld. I morgen tidlig skal jeg bruke den til å fyre opp et bål.»

«Det er den eneste bagen jeg har.»

«Jeg skal kjøpe en ny til deg.»

«Det bør være i tillegg til honoraret mitt», sa hun, med et sta uttrykk. «Jeg mener det. Hvis jeg går med tap på grunn av deg, må du dekke det.»

«Du har mitt ord på at hvis noe må kjøpes inn for at du skal passe inn i omgivelsene dine, eller for at jeg skal unngå å få skabb, så er det jeg som betaler for det.»

«Jeg har ikke skabb», sa hun og så sint ut.

«Jeg sa ikke at du hadde det. Jeg antydet at bagen din kanskje har det.»

«Vel», sa hun og ble rød i kinnene, «det har den ikke. Den er ren. Jeg er ren.»

Han løftet bagen over skulderen og gikk i spissen tilbake til huset, med Danielle etter seg som en sint skognymfe. Det var det hun minnet ham om, bestemte han seg for. Spisse vinkler og spiss intensitet. Og et overnaturlig olmt blikk som han kunne fornemme at boret seg inn midt mellom skulderbladene hans.

Dette var ikke en kvinne som lot seg skremme så lett, om hun i det hele tatt lot seg skremme.

Og hun hadde tatt med seg en baby inn i huset hans.

«Du kommer til å trenge noe utstyr», sa han og rynket pannen. For det gikk brått opp for ham hva det betydde at hun hadde tatt med seg en baby inn i huset hans. Soverommet han hadde gitt henne, var bare ment for én person. Og det var umulig at den slitte bagen hennes inneholdt det som trengtes for å forsyne både en baby og henne selv med den komforten som normale mennesker forventet.

«Hva slags utstyr?»

Han beveget seg raskt gjennom huset, og hun skyndte seg etter ham og forsøkte å holde tritt. De gikk inn på soverommet igjen, og han kastet bagen på gulvet.

«En seng til babyen. Utover det vet jeg ikke hva de trenger.»

Hun sendte ham et giftig blikk, så bøyde hun seg ned og tok ut en flaske og en boks med morsmelkerstatning. Hun kastet begge deler på sengen, så stakk hun hånden ned i vesken igjen og tok ut et pledd. Hun bredte det ut på gulvet og la babyen midt på det.

Så rettet hun seg opp og slo ut med hendene. «Vel, dette er mer enn vi har hatt på lenge. Og ja, det hadde vel vært fint å ha mer, men jeg har aldri hatt det. Riley og jeg har klart oss bra på egen hånd.» Hun så ned og pirket i noe skitt under en negl. «Eller, vi har ikke klart oss bra. Da ville jeg ikke ha svart på annonsen din. Men jeg trenger ikke mer enn det jeg har. Ikke nå. Når du betaler meg? Jeg skal kjøpe et hus og endre ting for oss. Men før det spiller det ingen rolle.»

Han rynket pannen. «Hva med Rileys far? Han burde da betale deg en eller annen form for barnebidrag?»

«Ja, akkurat. Som om jeg aner hvem han er.» Uttrykket hans må ha virket fordømmende, for ansiktet hennes ble rødt og øyenbrynene senket seg. «Jeg mener, jeg vet ikke hvordan jeg skal få tak i ham. Han la ikke akkurat igjen noen kontaktopplysninger.»

«Jeg ringer assistenten vår, Poppy. Hun vet sikkert hva du trenger.» Egentlig var Poppy broren Isaiahs assistent, men hun tok seg ofte av det Joshua eller Faith trengte også.

«Alvorlig talt. Ikke gjør noe … Du trenger ikke å gjøre noe.»

«Jeg skal overbevise foreldrene mine om at jeg skal gifte meg med deg», sa han, og tonen var hard. «Jeg tror ikke de kommer til å tro på at jeg lar forloveden min leve ut av en dyffelbag. Nei, alt må se legitimt ut. Se på det som en bonus.»

Hun løftet haken med glitrende øyne. «Greit, det skal jeg gjøre.»

Han hadde halvveis forventet at hun ville protestere, men han var ikke sikker på hvorfor. «Bra.» Han nikket én gang. «Du kommer nok ikke til å se mye til meg, jeg kommer til å jobbe mye. Vi skal spise middag med foreldrene mine om et par dager. Inntil da kan du utforske huset og eiendommen. Det er ditt hus også. Inntil videre.»

Han var ikke spesielt sjenerøs. Det var bare det at han ikke ville svare på spørsmål eller forholde seg til usikkerhet om hvor hun kunne gå. Han ville bare installere henne og babyen i dette rommet og glemme dem helt til han trengte dem som hendige rekvisitter.

«Jaså?» Den naturlige mistenksomheten hennes skinte gjennom igjen.

«Jeg er en svært opptatt mann, Ms. Kelly», sa han. «Jeg kommer ikke til å sitte barnevakt. For verken barnet eller deg.»

Og med det snudde han seg og gikk.

